ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ನಕ್ಷತ್ರಕ
ನಕ್ಷತ್ರಕ
ವಿಶ್ವಾಮಿತ್ರನ ಶಿಷ್ಯರಲ್ಲಿ ಒಬ್ಬ. ತನಗೆ ಹರಿಶ್ಚಂದ್ರನಿಂದ ಬರಬೇಕಾಗಿದ್ದ ದಕ್ಷಿಣಾ ದ್ರವ್ಯವನ್ನು ಪಡೆದು ತರಲು ವಿಶ್ವಾಮಿತ್ರನಿಂದ ಆಜ್ಞಪ್ತನಾಗಿ ಹರಿಶ್ಚಂದ್ರನ ಬೆನ್ನು ಹತ್ತಿದ. ಕೊಟ್ಟಮಾತಿನ ಪ್ರಕಾರ ಸಾಲವನ್ನು ತೀರಿಸಲು ಹರಿಶ್ಚಂದ್ರ ಸರ್ವಸ್ವವನ್ನೂ ಮಾರಬೇಕಾಯಿತು. ಆ ಸಂದರ್ಭದಲ್ಲಿ ಈತ ಆ ರಾಜದಂಪತಿಗಳಿಗೆ ಅನೇಕ ವಿಧವಾಗಿ ತೊಂದರೆಗಳನ್ನು ಕೊಟ್ಟ. ಕೊನೆಗೆ ಹರಿಶ್ಚಂದ್ರ ಕಾಶೀಪಟ್ಟಣವನ್ನು ಸೇರಿ, ತನ್ನನ್ನೂ ಮಡದಿ ಮಕ್ಕಳನ್ನೂ ಮಾರಿಕೊಂಡು ಕೊಡಬೇಕಾದ ಹಣವನ್ನು ಕೊಟ್ಟ ತರುವಾಯ ಈತ ವಿಶ್ವಾಮಿತ್ರನಲ್ಲಿಗೆ ಹೋದ. 

ಕೊಟ್ಟ ಸಾಲವನ್ನು ಪೀಡಿಸಿ ವಸೂಲು ಮಾಡುವವನನ್ನು ಇಂದಿಗೂ ನಕ್ಷತ್ರಕನೆನ್ನುತ್ತಾರೆ.	
	(ಬಿ.ಎನ್.ಎನ್.ಬಿ.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ